# **Anexa 7.1**

# Instructiuni privind completarea Machetei - Analiza și previziunea financiară

Analiza și previziunea financiară a investiției cuprinde următoarele seturi de date și analize:

1. Analiza întreprinderii solicitante – situația curentă
2. Bugetul proiectului și planul de finanțare
3. Analiza financiară a întreprinderii, în urma finalizării investiției

O parte din datele solicitate mai jos vor fi introduse în **macheta standard în format foaie de lucru** (worksheet Excel) atașată la modelul planului de afaceri (Analiza și previziunea financiară).

**Precizări privind modul de completare a machetei financiare**

* Toate valorile se introduc în lei.
* Datele previzionate se fundamentează în valori reale (în prețuri constante, fără a lua în calcul impactul inflației).
* Datele se introduc numai în celulele marcate cu gri.
* Modificarea formulelor de calcul poate conduce la respingerea cererii de finanțare.
* Orizontul de timp pentru care sunt realizate previziunile financiare este de 10 ani.
* Pentru calculul punctajului aferent criteriului de evaluare tehnică și financiară nr. 3.3 – „Fluxul de numerar net cumulat al solicitantului, în condițiile unei estimări detaliate, fundamentate, realiste a cheltuielilor şi veniturilor”, se vor lua în calcul datele financiare cuprinse în foaia de calcul - 4 – „Proiecții financiare la nivelul întreprinderii” – rândul 96.
* Pagina – „Sumar punctaj” – cuprinsă în „Macheta financiară”, anexă a „Planului de afaceri”, este utilizată doar pentru autoevaluarea solicitantului. Punctajul aferent fiecărui crriteriu în parte, precum și punctajul final, sunt acordate de către evaluatorul independent, în urma procesului de analiză a tuturor datelor din documentele transmise de către solicitant prin sistemul MySMIS 2021+.
* Indicatorii financiari din cuprinsul unei cereri de finanțare se calculează pe baza situațiilor financiare anuale (an fiscal încheiat), iar perioada de implementare și operare se calculează pentru an calendaristic.

În cadrul machetei, solicitantul va furniza, în secțiunile de mai jos, informații suplimentare, după cum se specifică.

1. **Analiza întreprinderii solicitante**

Următoarele foi de lucru din macheta standard în format .xls fac obiectul analizei întreprinderii solicitante:

* + **1A-Bilant (coloanele B-D)**: Completați cu informații din bilanțul aferent ultimelor trei exerciţii financiare încheiate (ultimii 3 ani fiscali).
  + **1B-ContPP (coloanele B-D)**: Completați cu informatii din Contul de profit și pierdere aferent ultimelor trei exerciţii financiare încheiate (ultimii 3 ani fiscali).
  + **1C-Analiza\_fin\_extinsa** **(coloanele B-D)** – foaie de lucru intermediară. Datele și indicatorii se calculează în mod automat în baza informațiilor introduse în foile de lucru 1A și 1B. Aceste date sunt utilizate la calculul indicatorilor din foaia de lucru 1D-Analiza\_fin\_indicatori şi din foaia de lucru – Sumar punctaj
  + **1D-Analiza\_fin\_indicatori (coloanele B-D)**: Completarea datelor se face în mod automat, în baza informațiilor introduse în foile de lucru 1A și 1B, precum și a analizei financiare extinse (foaia de lucru 1C). Scopul analizei este de a calcula și a interpreta indicatorii relevanţi pentru stabilirea bonităţii solicitantului şi acordării de punctaj (ex rate de lichiditate, solvabilitate, îndatorare).
  + **1E-Întreprindere\_in\_dificultate**: Pentru a fi eligibil, solicitantul trebuie să nu se încadreze în categoria întreprinderilor în dificultate. Pentru situația 1) de încadrare în categoria întreprinderilor în dificultate, completarea datelor se face în mod automat, în baza informațiilor introduse în foaia de lucru 1A. Celelalte două situații din foaia de lucru – fac obiectul Declarației unice.

1. **Bugetul proiectului și planul investițional**

Următoarele foi de lucru din macheta standard în format .xls fac obiectul analizei bugetului proiectului și a planului investițional:

* + **2A-Buget\_cerere**: Se va completa cu valorile din bugetul proiectului, așa cum au fost incluse în formularul cererii de finanțare (coloanele E-G si I-K).

Totalul cheltuielilor cuprinse în buget se face în mod automat. Acesta se va corela cu totalul cheltuielilor directe şi indirecte, stabilite, de asemnenea, în mod automat.

Informaţiile din coloanele D, H şi L se vor totaliza automat.

* + **2B-Investiţie**: completați cu planificarea costurilor de investiție pe ani de implementare a proiectului. Indicați sursele de acoperire a costurilor investiționale. În cazul finanțării prin împrumut bancar, se va previziona un grafic de rambursare al acestuia, folosind informații actualizate/ se va completa graficul de rambursare al acestuia, folosind informațiile obținute de la banca finanțatoare.

Coloana "Verificare total ani" verifică suma costurilor anuale cu costul total al investitiei, conform bugetului. Mesajul "Eroare!" se va afişa dacă suma valorilor aferente anilor 1...5 nu este egală cu valoarea din buget a respectivului cost (coloana "Buget cerere")

Pe lângă completarea foilor de lucru menționate mai sus, **este necesară detalierea următoarelor aspecte** în planul de afaceri:

* + Fundamentați bugetul proiectului, spre exemplu prin oferte de preț/ cataloage/ website-uri, trimitere la o analiză, la un studiu de piață, orice document anexat care poate să susțină prețul inclus în buget (cel puțin 3 surse verificabile). Anexați orice documente justificative care sunt de natură să fundamenteze bugetul proiectului și costurile de investiție
  + Justificați valorile estimate ale costurilor de investiție și necesitatea acestora în contextul investiției.
  + Furnizați detalii în legătură cu planul de finanțare a investiției, respectiv sursele de finanțare a costurilor investiționale

1. **Analiza financiară a întreprinderii în urma realizării investiției**

Următoarele foi de lucru din macheta standard în format .xls fac obiectul analizei financiare a societăţii (indicatorii de rentabilitatea și sustenabilitatea):

* + **3A-Proiecţii financiare investiţie (coloanele D-M)**: Completați cu proiecțiile de venituri și cheltuieli aferente activității ce face obiectul proiectului de investiții, în următoarele scenarii:
    - Fără adoptarea proiectului de investiție (Tabel 1) - completați cu veniturile şi cheltuielile rezultate din activitatea corespunzătoare proiectului de investiții, în condițiile în care activitatea s-ar desfășura fără investiție. Dacă nu desfășurați deja această activitate (proiectul dezvoltă o activitate nouă) nu mai completați acest tabel.
    - Cu adoptarea proiectului de investiție (Tabel 2) - completați cu veniturile şi cheltuielile rezultate din activitatea corespunzătoare proiectului de investiții, în condițiile în care activitatea s-ar desfășura cu investiția realizată. Pe perioada de implementare a investiției se poate presupune că veniturile și costurile sunt egale cu varianta ”fără proiect” (dacă proiectul nu generează venituri si cheltuieli suplimentare in aceasta perioada).
    - Tabel 3: generează automat proiectiile financiare pe baza informaţiilor completate în tabelele nr. 1 si nr. 2

Metoda utilizată în elaborarea proiecţiilor financiare este cea a „fluxului net de numerar actualizat”. În această metodă fluxurile non-monetare, cum ar fi amortizarea şi provizioanele, nu sunt luate în considerare

* + **3B-Rentabilitate\_investitie: (coloanele C-L)** – foaie de lucru intermediară, creată în scopul evaluarii profitabilității financiare a investiției și a capitalului propriu (Rentabilitatea investiției). Datele și indicatorii se calculează în mod automat în baza informațiilor introduse în foile de lucru 3A și 2B. Aceste date sunt utilizate la calculul indicatorilor din foaia de lucru – Sumar punctaj. În randul 4 coloana B – se selecteaza TVA eligibil (nedeductibil) – DA/NU.

Analiza profitabilității este realizată pentru a se stabili dacă subvenția a fost determinată corespunzător și nu sunt transferate către beneficiarul proiectului fonduri nejustificate. Astfel, analiza va evalua, prin calcularea următorilor indicatori financiari, dacă se justifică cofinanțarea din fonduri nerambursabile: VNAF (valoarea netă actualizată financiară), RIRF (rata internă de rentabilitate financiară)

Fluxurile de numerar vizează atât perioada investițională, cât şi perioada de operare. În acest sens, costurile investiționale sunt considerate fluxuri de ieșire, iar la finalul perioadei de referință este luată în calcul şi valoarea reziduală ca element de intrare.

Fluxurile de numerar pentru determinarea indicatorilor de rentabilitate a investiției nu iau în considerare sursele de finanțare și în consecință nici fluxurile generate de eventuala rambursare a acestor surse, întrucât performanțele investiției se evaluează independent de modalitatea de finanțare pentru care se optează.

Rata de actualizare recomandată în cadrul analizei de rentabilitate a proiectului de investiție pentru actualizarea fluxurilor de numerar nete este de 5 % în termeni reali (analiza va fi realizată în preturi constante, fără a realiza ajustări în funcție de rata inflației)

Valoarea reziduală se calculează în conformitate cu Regulamentul CE 480/2014 - art. 18 - Dacă activele unei operațiuni au o durată de viață care depășește perioada de referință a proiectului, valoarea reziduală a acestora se determină prin calcularea valorii actuale nete a fluxurilor de numerar pentru durata de viață rămasă a operațiunii. Valoarea reziduală a investiției este inclusă în calculul venitului net actualizat al operațiunii numai dacă veniturile depășesc costurile de operare.

* + **4-Proiectii financiare intreprindere (coloanele C-L)**:
    - Tabel 1 - Proiectia fluxului de numerar la nivelul intregii activitati a intreprinderii, cu ajutor nerambursabil, pe perioada de implementare si operare a investitiei - Elaborați proiecția anuală a veniturilor și cheltuielilor pentru întreaga activitate a societății (nu doar cea aferentă domeniului de activitate vizat de proiect). Justificați veniturile și cheltuielile previzionate, prin completarea tabelelor de mai jos.
    - Tabel 2 - Proiectia Contului de profit si pierdere la nivelul intregii activitati a intreprinderii, pe perioada de implementare a proiectului – completați cu date referitoare la previzionarea cheltuielilor cu ajustări de valoare și provizioane, amortizare, precum și previzionarea impozitului. Restul datelor se vor calcula automat.

Scopul analizei este de a stabili performanța financiară estimată a întreprinderii ca urmare a implementării proiectului de investiție

**Alte precizări:**

* + Pe lângă completarea foilor de lucru menționate mai sus, este necesară detalierea următoarelor aspecte în planul de afaceri:
  + Detaliaţi ipotezele care au stat la baza realizării previzionării. Corelaţi informaţiile din această proiecţie financiară cu cele menţionate în restul planului de afaceri.
  + În proiecția veniturilor din exploatare se vor avea în vedere veniturile societății, respectiv rezultatele concrete obţinute din operarea sunt acele venituri legate nemijlocit de activitatea firmei conform obiectului sau de activitate, rezultatul din exploatare reflectand rentabilitatea activitatii societatii si indirect, eficienta deciziilor manageriale luate. Proiecțiile financiare ale veniturilor din exploatare mentionate in foaia de lucru 3A - Proiectii financiare investitie trebuie să fie corecte, realiste, justificate prin analiza pieței. In ceea ce privește modalitatea stabilirii prețurilor sau tarifelor se vor face considerații asupra ipotezelor conform cărora preturile/tarifele folosite nu depășesc “capacitatea de plată” a utilizatorilor în condițiile locale concrete și a nivelurilor istorice de preț pe respectiva piață.

Analiza și previziunea financiară are scopul de a furniza informațiile necesare pentru stabilirea următoarelor aspecte:

1. **Capacitatea financiară a microîntreprinderii** la momentul depunerii cererii de finanțare;

Capacitatea financiară a întreprinderii este evaluată cu ajutorul a doi indicatori bilanțieri:

* + Rata solvabilității generale reflectă capacitatea unei întreprinderi de a face față tuturor scadențelor sale, atât pe termen scurt, cât și pe termen mediu și lung. Se calculează ca raport între activul bilanțier și datoriile totale;
  + Rata rentabilității financiare reprezintă randamentul utilizării capitalurilor proprii, adică evidențiază capacitatea întreprinderii de a realiza profit prin folosirea capitalurilor proprii de care dispune. Se calculează ca raport între profitul net și capitalurile proprii.

1. **Performanța financiară estimată a întreprinderii** ca urmare a implementării proiectului de investiție;

Performanța financiară estimată a întreprinderii este măsurată prin:

* + Creșterea cifrei de afaceri;
  + Fluxul de numerar net pozitiv.
  + Rata interna de rentabilitate a investitiei

**Precizări privind verificarea sustenabilității financiare a societății**

* + - Sustenabilitatea financiară a societății este demonstrată prin fluxuri de numerar nete cumulate pozitive pe durata întregii perioade de referință luate în considerare, demonstrând că societatea nu întâmpină riscul unui deficit de numerar (lichidități) care să pună în pericol realizarea sau operarea investiției/ intrării în procedură de insolvență.
    - La determinarea fluxului de numerar net, se vor lua in considerare toate costurile (eligibile si ne-eligibile) și toate sursele de finanțare (atât pentru investiție cat si pentru operare si funcționare), inclusiv veniturile generate de proiect.
    - Diferența între intrările și ieșirile de numerar reprezintă deficitul sau, după caz, surplusul perioadei respective și se cumulează la rezultatul anterior. Fluxul de numerar folosit în sustenabilitate nu se actualizează.
    - Intrările includ toate veniturile din valorificarea produselor/serviciilor precum și toate intrările de numerar datorate managementului resurselor financiare (fonduri nerambursabile, contribuție publică, capitaluri proprii, împrumuturi bancare).
    - Valoarea reziduală nu se ia în considerare.
    - Ieșirile reprezintă costurile investiționale, costurile de operare, rambursările de credite, plăti dobânzi și alte cheltuieli ocazionate de obținerea creditării, taxele și impozitele, alte plăti generate de aranjamentele financiare încheiate pentru asigurarea surselor de finanțare a investiției.